Kegyelem nektek és békesség Istentől a mi Atyánktól és az Úr Jézus Krisztustól!

Ézs 59, 20-21

*De eljön Sionhoz a Megváltó, Jákób megtérő bűnöseihez! – így szól az ÚR. Ilyen szövetségem van velük – mondja az ÚR: Lelkem, mely rajtad nyugszik, és igéim, amelyeket szádba adtam, nem fogynak ki a szádból, utódod szájából és utódod utódainak a szájából, mostantól fogva mindörökké – mondja az ÚR.*

A Megváltót ünneplő Gyülekezet!

*De eljön Sionhoz a Megváltó, Jákób megtérő bűnöseihez!* – Eljön a Megváltó, a Szabadító, a bűnöktől megtisztító Úr! Ismét egy isteni „DE”. Egy közbeszólás, egy közbevágás az Isten részéről az ember életébe. Egy érted valósággá vált „DE”, ami nekünk még mindig sokszor homályosnak és nehezen fel, illetve megismerhetőnek tűnik. Ki ez a Szabadító és mitől akar engem megszabadítani? Mi ez a megtisztítás, és miért van rá nekem szükségem?

Ézsaiás próféta idejében a nép bajban volt. Nem azért volt alapvetően bajban, mert egy hódító nagy birodalom közeledett éppen feléjük, nem is azért, mert később valóban fogságba kerültek, sőt még csak azért sem, mert a visszatérés után ismét belső feszültségek akadályozták a nép egységét. Nem! Ezek emberileg nehéz helyzetek voltak, de az igazán fontos kérdésben, az Úrhoz való viszonyukban ez nem volt szükségszerű, hogy meghatározza őket.
A valódi baj a szeretetlen és hitetlen élet volt, amely valóban megnyomorította az életüket. A bűn felé forduló és a teremtő Istent megtagadó döntések, szavak és tettek voltak azok, amik ellehetetlenítették az életüket. Olyan mértékű lett a hitük és a szeretetük szennyezettsége, hogy eldugult a csatorna közöttük és az Úr között.
Pár éve én magam is megtapasztaltam, hogy mennyire nem egyszerű, vagy éppen szép helyzet egy eldugult lefolyó. Sokszor úgy tűnik, hogy egyik pillanatról a másikra köszönt be a baj, de ez nem így van. Fokozatosan szennyezzük és károsítjuk a mennyei Atyánkkal való kapcsolatunkat, amíg végül azon nem kapjuk magunkat, hogy már szinte, vagy egyáltalán nincs átjárás. Ilyenkor persze kapkodjuk a fejünket, hogy „Jaj, hol van az Úr az életemből? Miért nincs békességem? Miért nem tudok szeretni és megbocsátani? Hogy kerül ennyi rossz indulat az életembe?” – már túl sok lesz a szennyeződés, már kész a baj.
Az Úr azonban sokkal komolyabban veszi a szövetséget, amit érted is megkötött az egész emberiséggel. Ő értünk hajlandó újabb és újabb „DE” szócskák kimondására és a felénk tett lépésekre. Igen, mi a szennyet, a koszt, a sötétséget választjuk újra és újra, Ő azonban érted azt mondja: „*De eljön Sionhoz a Megváltó, Jákób megtérő bűnöseihez!” –* eljön a Megváltó és megtisztít téged mindettől!

Szentesti istentiszteletünkön már fehér az oltárterítő. Fehér, hiszen Krisztus-ünnepről van szó és az Ő tisztaságát és fényességét ez a szín jeleníti meg számunkra a legjobban. Megjeleníti, hogy könnyebb legyen ma felismernünk és megismernünk Őt. Egy könnyítés, amire úgy tűnik, hogy szükségünk van, hiszen még mi, ma sem ismerjük fel Őt olyan könnyen az életünkben. A műsorban ezt az igét is hallottuk: *„Az Ige volt az igazi világosság, amely megvilágosít minden embert: ő jött el a világba. A világban volt, és a világ általa lett, de a világ nem ismerte meg őt: a saját világába jött, de az övéi nem fogadták be őt.”*Ez azonban nem múlt idő, hanem még mindig tartó jelen idő. Nem csak egykor nem kért a világ Jézusból, hanem láthatóan ma sem kér. Mint az egyszeri biztonsági őr, aki minden hozzá érkezőn csak átnéz és annyit mond: „Igazolványt!”, majd legyint, hogy menjen tovább. Aztán egyszer csak valaki nem igazolványt mutat, hanem megrökönyödve megszólal: „De, hát én vagyok az, az apád.”.
Ott van előttünk a világosság, az Isten kegyelme, de mi magunk is sokszor csak bámulunk a távolba, valamilyen szebb jövő, valamilyen díszes ünnep után kutatva, és csak daráljuk a szokásos mantráinkat, a gépies hárításokat: „De nekem olyan nehéz.”, „Annyi fájdalom ért.”, „Annyian megbántottak.”, „Annyira fáradt vagyok.”, „Nem az én hibám, hogy olyan az életem, a tetteim, a gondolataim amilyenek.”.
A mi mennyei Atyánk pedig ugyanúgy szólít meg, mint a példában az apa: „De, hát én vagyok az, az Atyád. Nem kérek, nem követelek tőled semmit. Érted jöttem, nem pedig ellened!”
De vajon felismerjük-e a Megváltót, mikor békességgel, kegyelemmel és szeretettel megszólít, vagy csak összezavarodva hümmögünk valamit, mint az áruházi parkolóban kéregető koldusnak, inkább csak gyorsan elhárítva a fel sem fogott kérdést?

Az adventi időszak épp azért szükséges áldás, ajándék, hogy most ne álljunk ilyen zavarodottan és értetlenül, mikor fel kéne ismernünk és ünnepelnünk kellene az elénk lépő Szabadítónkat. Ebben próbáltak segítséget nyújtani a vasárnapi igék, igehirdetések, áhítatok, az igei ösvény, a minket szeretettel, vagy épp néha talán intéssel megszólító hangok. Az Úr meg akar szabadítani téged, az Úr Megváltóként lép eléd. A te mennyei Atyád látja a sötétséget az életedben, de nem elutasítva, hanem, egy érted szóló „DE”-vel lép be Jézus születésével a világba. Ő nem egy világot rengető, egy kihangosítókkal, dobpergéssel, győztes hadvezérnek kijáró kürtzengéssel, vagy mennydörgéssel zengő nagy nyitánnyal, belépővel jött közel az emberhez. Épp ellenkezőleg egy éjszakán, egy kis faluban, ahogyan énekeljük is: a csendes éjben. Kierkegaard dán evangélikus teológus írta így: „Amíg Athénban bölcselkedtek, Rómában vitatkoztak, Betlehemben megszületett a világ Megváltója”. Egyszerűen, kegyelemmel, békességgel, az Úr szeretetéből, érted.
De mit mondjak én erre? Mit mondjak az elém lépő Szabadítónak? Mit mondjak a világnak, vagy akár a családom körében a karácsonyfa alatt?
„Boldog Karácsonyt?” Áldott ünnepet?” – egyik sem rossz, félreértés ne essék, de csak akkor, ha tudom, hogy miért boldog, hogy miért áldott az ünnepem!
*„Lelkem, mely rajtad nyugszik, és igéim, amelyeket szádba adtam, nem fogynak ki a szádból, utódod szájából és utódod utódainak a szájából, mostantól fogva mindörökké.”*

Nincs olyan titok ebben, amiről ne tudnánk. Nincs elrejtett tudás! Persze boncolgathatjuk a hogyan lett Isten emberré kérdést, de ez és az ehhez hasonlók mind másodrendű kérdések. A fontos tartalom, az érted és neked szóló tartalom az nem a karácsonyfa díszeiben, nem az ember értelmében, vagy szeretetében keresendő, hanem abban, hogy Krisztusban velünk az Isten, a bűnöktől szabadító Úr.
Mi Krisztust, Megváltót, Megtisztítót kaptunk a mi mennyei Atyánktól ajándékba és ezt ünnepeljük. Nem a családot, nem a saját botladozó szeretetünket, hanem a Szabadítót.
Ez ma túl sokszor merül feledésbe a bőségben. Túl sokszor zeng az ünnep az emberi okoskodásának hamiskás dallamaitól, mert ma túl sok egyébre van időnk és lehetőségünk figyelni.
Nem az Isten az, aki csak egy keveset ad, hanem mi vagyunk azok, akik csak egy kis távoli falucskában szorítunk neki helyet, valahová a múlt ködé zárnánk. Maradjon csak ott, ne zavarogjon jobban a mi életünkben! Maradjon a betlehemi kis Jézuska, ezzel a szép, képeslapra való képpel bőven beérjük mi is. Pedig nem kellene!
Talán nem is csoda, hogy az első majd háromszáz évében a keresztény egyházban nem is igazán ünnepelték a karácsonyt. Nem azért, mert megfeledkeztek róla, hanem azért, mert az igazán fontosról, Húsvét, azaz a Feltámadás ünnepéről egy pillanatra sem akartak megfeledkezni. Tudatosan és a megváltásukhoz hűen ünnepeltek. Nem kis Jézuskát emlegetve, hanem a bűnöktől szabadító Urat a középpontba helyezve.
Mi erre már képtelenek lennénk? Nem hiszem.
Hiszen, ahogy mai igénkben Isten megígéri nekünk: *„Lelkem, mely rajtad nyugszik, és igéim, amelyeket szádba adtam, nem fogynak ki a szádból, utódod szájából és utódod utódainak a szájából, mostantól fogva mindörökké.”*Velünk van az Úr igéje és az Ő Lelke mindörökké! Velünk van az ige, tehát ismerhetjük Őt, tudhatjuk, hogy kit is ünnepelünk! És a Szentlélek elevenné is teszi számunkra az igét, az ünnepet. Nem hagyomány, nem megemlékezés, hanem igazi örvendező ünnep lehet a Karácsony.
Ahogyan Ady Endre tanúságában is hallottuk:
*Harang csendül, Ének zendül, Messze zsong a hálaének Az én kedves kis falumban Karácsonykor Magába száll minden lélek. Minden ember Szeretettel Borul földre imádkozni, Az én kedves kis falumban A Messiás Boldogságot szokott hozni.*
Ünnepelünk, mert érezzük és tapasztaljuk, hogy igaz az Isten ígérete, valós az Ő szabadítása, ahogyan nem sokára énekeljük is: *Szív örülj, higgy, remélj! Isten szent Fia jött ma hozzád, Békét, életet és reményt ád. Krisztus megszabadít, Krisztus megszabadít!* Legyen így áldott az ünnepünk, legyen igazi Krisztus-ünnepünk! Ámen